## Rješenje o određivanju područja Međunarodnog željezničkog graničnog prijelaza Tovarnik

### NN 131/2009 (31.10.2009.), Rješenje o određivanju područja Međunarodnog željezničkog graničnog prijelaza Tovarnik

131 31.10.2009 Rješenje o određivanju područja Međunarodnog željezničkog graničnog prijelaza Tovarnik

POLICIJSKA UPRAVA VUKOVARSKO-SRIJEMSKA

3209

Na temelju članka 15. stavka 2. Zakona o nadzoru državne granice (»Narodne novine« broj: 173/03, 141/06, 08/07, 40/07, 146/08), a u svezi članka 7. Pravilnika o uvjetima i načinu određivanja područja graničnog prijelaza (»Narodne novine« broj: 150/04), Policijska uprava vukovarsko-srijemska donosi:

RJEŠENJE

O ODREĐIVANJU PODRUČJA MEĐUNARODNOG ŽELJEZNIČKOG GRANIČNOG PRIJELAZA TOVARNIK

Članak 1.

Područje Međunarodnog željezničkog graničnog prijelaza Tovarnik pripada općini Tovarnik, županiji vukovarsko-srijemskoj, a nalazi se na prostoru željezničkog kolodvora Tovarnik, na željezničkoj pruzi Vinkovci – Tovarnik – državna granica s Republikom Srbijom, te je po namjeni predviđen za odvijanje željezničkog prometa. Područje MŽGP Tovarnik uz prethodno obuhvaća i željeznički kolodvor Vinkovci u gradu Vinkovcima preko kojeg se odvija međunarodni željeznički promet.

Članak 2.

Ukupna površina Međunarodnog željezničkog graničnog prijelaza Tovarnik koji se nalazi na prostoru željezničkog kolodvora Tovarnik s postojećom infrastrukturom iznosi 18 469 m2 i proteže se u dužini od 803 metra i širini od 23 metra, na željezničkoj pruzi Vinkovci – Tovarnik – državna granica sa Republikom Srbijom. Dužina pruge na kojoj se obavlja granična kontrola u međunarodnim vlakovima, na relaciji od željezničkog kolodvora Vinkovci do željezničkog kolodvora Tovarnik i obrnuto iznosi 32 km.

Članak 3.

Područje graničnog prijelaza obuhvaća katastarsku česticu: k.č.br.: 2508 u k.o. Tovarnik.

Na području graničnog prijelaza nalazi se željeznički kolodvor Tovarnik s 5 kolosijeka različite dužine: I kolosijek – 697 metara, II kolosijek – 660 metara, III kolosijek – 752 metra, IV kolosijek 764 metra, V kolosijek 779 metara.

Područje graničnog prijelaza obuhvaća 803 metra dužine pruge s navedenih 5 kolosijeka te objektima željezničkog kolodvora Tovarnik, u koje se ubrajaju: zgrada željezničkog kolodvora s čekaonicom i pratećim uredima Hrvatskih željeznica (zidani objekt od čvrstog materijala), kontejner policijskih službenika, kontejner službenika carine, kontejner veterinarske i fito – sanitarne službe, kontejner za čajnu kuhinju i odmor djelatnika, kontejner predviđen za policijskog službenika na uporabi stacionarnog termovizijskog uređaja. U područje graničnog prijelaza ulaze i metalni stupovi dalekovoda na kojima je smješteno ukupno 28 rasvjetnih tijela, a također je i dio područja parkirališni prostor za osobna vozila iza zgrade željezničkog kolodvora i kontejnera policije i carine.

Članak 4.

Budući da se granična kontrola u međunarodnim vlakovima odvija u pokretu, područjem Međunarodnog željezničkog graničnog prijelaza Tovarnik smatra se i infrastruktura željezničkog kolodvora Vinkovci u gradu Vinkovcima odnosno prijemno-otpremna skupina kolosijeka za putničke vlakove, direktne međunarodne teretne i direktne vlakove u unutarnjem prometu (peronski kolosijeci) od 1. do 5. kolosijeka (1., 2.a, 3. (3.a i 3.b), 4. (4.a i 4.b) i 5. (5.a) kolosijek) a za lokalne putničke vlakove još 1.a i 1.b kolosijek, zatim i prijemno-otpremna skupina kolosijeka za ostale teretne vlakove od 6. do 9. kolosijeka (6. (6.a i 6.b), 7., 8. i 9. kolosijek). Navedeni peroni i kolosijeci smatraju se graničnim prijelazom od trenutka dolaska i odlaska međunarodnog vlaka, odnosno od početka do završetka granične kontrole.

Sastavni dio graničnog prijelaza su i dvije prostorije za boravak policijskih službenika na željezničkom kolodvoru Vinkovci te prostorija za djelatnike carine.

Članak 5.

Stupanjem na snagu ovog Rješenja prestaje važiti Rješenje o određivanju područja Međunarodnog željezničkog graničnog prijelaza Tovarnik, broj: 511-15-01/1-1088/7-05, od 7. travnja 2006.godine (»Narodne novine« broj 49/06).

Članak 6.

Ovo Rješenje stupa na snagu osmog dana od dana objave u »Narodnim novinama«.

Broj: 511-15-01/1- 5404/2-09
Vinkovci, 21. listopada 2009.

Načelnik PU
Josip Grčanac, v. r.

Rješenje, NN 131/2009-3209